Mennta - og menningarmálaráðuneytið hvetur leikskóla , grunnskóla og framhaldsskóla til að halda upp á afmæli sáttmálans og jafnframt vekja sérstaka athygli barna og ungmenna á sáttmálanum og gildi hans . Á þessu ári eru 25 ár liðin frá því að Samningur Sameinuðu þjóðanna um réttindi barna , eða Barnasáttmálinn eins og hann er oftast kallaður , var lagður fyrir allsherjarþing Sameinuðu þjóðanna til undirritunar og fullgildingar , nánar tiltekið 20. nóvember 1989 . Barnasáttmálinn markaði tímamót í baráttunni fyrir réttindum barna , þar sem sáttmálinn felur í sér alþjóðlega viðurkenningu á því að börn séu sjálfstæðir einstaklingar með réttindi , óháð réttindum fullorðinna . Í sáttmálanum eru ýmis grundvallarréttindi sem tryggir öllum börnum upp að 18 ára aldri sérstaka vernd og umönnun . Barnasáttmálinn var síðan lögfestur hér á landi 20. febrúar 2013 og er nú hluti af íslenskri löggjöf . Það er mikilvægur áfangi til að Barnasáttmálinn sé lagður til grundvallar þegar fjallað er um réttindi og skyldur barna og ungmenna , vernd þeirra , umönnun og þátttöku í samfélaginu . Í stefnumótun ráðuneytisins hefur Barnasáttmálinn verið hafður til hliðsjónar í öllum málaflokkum og sérstök áhersla verið lögð á aukna þátttöku barna og ungmenna í málum sem þau varða , mannréttindi og lýðræði .